**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

**1. Gestor zmluvy:** Ministerstvo zahraničných vecí a európskych záležitostí Slovenskej republiky

**2. Názov zmluvy:** Dohoda o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej

**3. Účel a predmet zmluvy a jeho úprava v právnom poriadku Slovenskej republiky:**

Účelom zmluvy je vytvorenie základu pre účinnejšiu spoluprácu medzi Európskou úniou a jej členskými štátmi a Irackou republikou. V tejto súvislosti je predmetom zmluvy úprava rôznorodých oblastí spoločenských vzťahov, akými sú napríklad hospodárstvo a obchod, rozvoj či spravodlivosť, zdravie, životné prostredie, zmena klímy, energetika, vzdelávanie a kultúra, ako aj oblasť práce, zamestnanosti, sociálnych záležitostí, vedy, technológie a dopravy. Dohoda sa takisto zaoberá aj otázkami právnej spolupráce, boja proti praniu špinavých peňazí a financovaniu terorizmu, organizovanej trestnej činnosti, korupcie, Medzinárodného trestného súdu, boja proti šíreniu zbraní hromadného ničenia, ručných a ľahkých zbraní. Zmluva rovnako upravuje aj oblasti, ktoré sú v súvislosti s Irackou republikou predmetom osobitného záujmu a medzi ktoré patrí predovšetkým spolupráca v oblasti ľudských práv a dodržiavanie zásad právneho štátu.   
  
V právnom poriadku Slovenskej republiky je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, zákone č. 199/2004 Z. z. Colný zákon a o zmene a doplnení niektorých zákonov v znení neskorších predpisov, zákone č. 428/2002 Z. z. o ochrane osobných údajov v znení neskorších predpisov, zákone č. 17/1992 Zb. o životnom prostredí v znení neskorších predpisov a podobne.

**4. Priama úprava práv alebo povinností fyzických osôb alebo právnických osôb:**

Čl. 25, 43, 45, 46, 47, 48, 49, 50, 51, 52, 53, 54, 55, 56, 57

**5. Úprava predmetu medzinárodnej zmluvy v práve EÚ:**

Predmet medzinárodnej zmluvy je upravený celým radom právne záväzných aktov EÚ. V primárnom práve EÚ je upravený najmä v čl. 207 a 209 Zmluvy o fungovaní EÚ a v Hlave V - „Medzinárodné dohody“ Zmluvy o fungovaní EÚ.   
  
Súlad medzinárodnej zmluvy s právom EÚ: úplná zhoda.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Z kategórií vymedzených čl. 7 ods. 4 Ústavy Slovenskej republiky ide o medzinárodnú politickú zmluvu, o medzinárodnú hospodársku zmluvu všeobecnej povahy a o medzinárodnú zmluvu, ktorá priamo zakladá práva a povinnosti fyzických osôb alebo právnických osôb.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Z kategórií vymedzených čl. 7 ods. 5 Ústavy Slovenskej republiky ide o medzinárodnú zmluvu, na ktorej vykonanie nie je potrebný zákon a o medzinárodnú zmluvu, ktorá priamo zakladá práva a povinnosti fyzických osôb alebo právnických osôb.

**8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Vzhľadom na priamu použiteľnosť niektorých ustanovení medzinárodnej zmluvy a jej prednosť pred zákonmi nie je potrebné zrušiť alebo zmeniť z dôvodu duplicity žiadny právny predpis.